রাজশাহীতে যুবদলের মিছিলে রিজভী
রাজশাহী মহানগরীতে আজ বুধবার সকালে এক বিক্ষোভ মিছিলে দেখা গেছে বিএনপির সিনিয়র যুগ্ম-মহাসচিব রুহুল কবির রিজভী।
রাজশাহী যুবদলের সদস্য সচিব রেজাউল করিম টুটুল দ্য ডেইলি স্টারকে এ তথ্য নিশ্চিত করেছেন।
তিনি জানান, জেলা যুবদল আজ সকাল ৭টায় শহরের তেরখাদিয়া এলাকায় মিছিল বের করে।
টুটুল বলেন, 'তিনি (রিজভী) মিছিলের নেতৃত্ব দেন এবং পরে মিছিল শেষে সংক্ষিপ্ত বক্তব্য দেন।'
পরে রিজভী তাদের না জানিয়ে সেখান থেকে চলে যান বলেও উল্লেখ করেন তিনি।
মিছিলে অংশ নেওয়া বিএনপির একাধিক নেতা জানিয়েছেন, রিজভী তার বক্তব্যে ডিসেম্বরের মধ্যেই সরকারকে পদত্যাগে বাধ্য করতে বিএনপির আন্দোলন জোরদারের কথা বলেছেন।
সামাজিক যোগাযোগমাধ্যমে ছড়িয়ে যাওয়া একটি ভিডিওতে রিজভীকে একটি মিছিলের নেতৃত্ব দিতে দেখা গেছে। মিছিলকারীরা অবরোধের সমর্থনে স্লোগান দেন।
তবে রাজশাহীতে রিজভীর উপস্থিতি সম্পর্কে জানেন না স্থানীয় বিএনপি নেতারা।
জানতে চাইলে বিএনপি চেয়ারপারসনের উপদেষ্টা মিজানুর রহমান মিনু ডেইলি স্টারকে বলেন, 'আমি তার সফর সম্পর্কে কিছুই জানতাম না।'
তিনি বলেন, 'আইনশৃঙ্খলা রক্ষাকারী বাহিনী পেছনে লেগে থাকায় বিএনপি নেতারা রিজভীর মতো করেই হঠাৎ করে কর্মসূচিতে যোগ দিচ্ছেন।'
জানতে চাইলে রাজশাহী মহানগর বিএনপির আহ্বায়ক এরশাদ আলী এশা ডেইলি স্টারকে বলেন, 'আমি তার সফরের কথা পরে সামাজিক যোগাযোগমাধ্যমে শুনেছি।'

রাজশাহী মহানগরীতে আজ বুধবার সকালে এক বিক্ষোভ মিছিলে দেখা গেছে বিএনপির সিনিয়র যুগ্ম-মহাসচিব রুহুল কবির রিজভী।